CELEX: 62018CJ0810
Language: sl
Date: 2020-04-30 00:00:00
Title: Sodba Sodišča (sedmi senat) z dne 30. aprila 2020.#DHL Logistics (Slovakia) spol. s r. o. proti Finančné riaditeľstvo SR.#Predlog za sprejetje predhodne odločbe, ki ga je vložilo Krajský súd v Trnave.#Predhodno odločanje – Uredba (EGS) št. 2658/87 – Carinska unija in skupna carinska tarifa – Tarifna uvrstitev – Kombinirana nomenklatura – Tarifna podštevilka 8525 80 91 – Digitalni fotoaparati – Video snemalne kamere – Digitalna video kamera, primerna za snemanje in shranjevanje mirujočih slik in video sekvenc z ločljivostjo, nižjo od 800 × 600 slikovnih točk.#Zadeva C-810/18.

SODBA SODIŠČA (sedmi senat)
   z dne 30. aprila 2020 (
         *1
      )
   „Predhodno odločanje – Uredba (EGS) št. 2658/87 – Carinska unija in skupna carinska tarifa – Tarifna uvrstitev – Kombinirana nomenklatura – Tarifna podštevilka 85258091 – Digitalni fotoaparati – Video snemalne kamere – Digitalna video kamera, primerna za snemanje in shranjevanje mirujočih slik in video sekvenc z ločljivostjo, nižjo od 800 × 600 slikovnih točk“
   V zadevi C‑810/18,
   katere predmet je predlog za sprejetje predhodne odločbe na podlagi člena 267 PDEU, ki ga je vložilo Krajský súd v Trnave (okrožno sodišče v Trnavi, Slovaška) z odločbo z dne 3. decembra 2018, ki je na Sodišče prispela 21. decembra 2018, v postopku
   
      DHL Logistics (Slovakia) spol. s r. o.
   
   proti
   
      Finančné riaditeľstvo Slovenskej republiky,
   
   SODIŠČE (sedmi senat),
   v sestavi P. G. Xuereb, predsednik senata, T. von Danwitz in A. Kumin (poročevalec), sodnika,
   generalni pravobranilec: P. Pikamäe,
   sodni tajnik: A. Calot Escobar,
   na podlagi pisnega postopka,
   ob upoštevanju stališč, ki so jih predložili:
   
            –
         
         
            za slovaško vlado B. Ricziová, agentka,
         
      
            –
         
         
            za Evropsko komisijo sprva A. Tokár in A. Caeiros, nato A. Tokár, agenta,
         
      na podlagi sklepa, sprejetega po opredelitvi generalnega pravobranilca, da bo v zadevi razsojeno brez sklepnih predlogov,
   izreka naslednjo
   
      Sodbo
   
   
            1
         
         
            Predlog za sprejetje predhodne odločbe se nanaša na razlago tarifne podštevilke 85258091 kombinirane nomenklature (v nadaljevanju: KN) iz Priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL, posebna izdaja v slovenščini, poglavje 2, zvezek 2, str. 382) v različicah, kot zaporedno izhajajo iz Uredbe Komisije (ES) št. 1031/2008 z dne 19. septembra 2008 (UL 2008, L 291, str. 1), Uredbe Komisije (ES) št. 948/2009 z dne 30. septembra 2009 (UL 2009, L 287, str. 1), Uredbe Komisije (EU) št. 861/2010 z dne 5. oktobra 2010 (UL 2010, L 284, str. 1), Uredbe Komisije (EU) št. 1006/2011 z dne 27. septembra 2011 (UL 2011, L 282, str. 1) in iz Izvedbene uredbe Komisije (EU) št. 927/2012 z dne 9. oktobra 2012 (UL 2012, L 304, str. 1).
         
      
            2
         
         
            Ta predlog je bil vložen v okviru spora med družbo DHL Logistics (Slovakia) spol. s r. o. (v nadaljevanju: DHL) in Finančné riaditeľstvo Slovenskej republiky (finančna uprava Slovaške republike; v nadaljevanju: finančna uprava) v zvezi s tarifno uvrstitvijo digitalnih video snemalnih kamer.
         
      
      Pravo Unije
   
   
            3
         
         
            Iz spisa, predloženega Sodišču, je razvidno, da se za dejansko stanje v postopku v glavni stvari uporabljajo različice KN, ki se nanašajo na leta od 2009 do 2012 in izhajajo iz uredb št. 1031/2008, 948/2009, 861/2010, 1006/2011 ter iz Izvedbene uredbe št. 927/2012. Vendar so določbe KN, ki so navedene v postopku v glavni stvari, v vseh različicah KN enake.
         
      
            4
         
         
            Splošna pravila za razlago KN, ki so navedena v njenem prvem delu, oddelek I(A), določajo:
            „Blago se v [KN] uvršča po naslednjih načelih:
            
                     1.
                  
                  
                     Naslovi oddelkov, poglavij in podpoglavij so podani zato, da se je lažje znajti pri uvrščanju; zaradi pravnih razlogov uvrščanje poteka po poimenovanjih tarifnih številk in opombah k ustreznim oddelkom ali poglavjem in po nadalje opisanih pravilih, če niso v nasprotju z vsebino teh tarifnih številk ali opomb.
                  
               […]
            
                     6.
                  
                  
                     Iz pravnih razlogov se proizvodi uvrščajo pod tarifne podštevilke v okviru ene tarifne številke po poimenovanjih teh tarifnih podštevilk in morebitnih opombah k tem tarifnim podštevilkam ter, smiselno, po teh pravilih, pri čemer velja, da se tarifne podštevilke lahko primerjajo samo na isti ravni razčlenitve. To pravilo velja tudi za opombe k oddelkom in poglavjem, če ni določeno drugače.“
                  
               
      
            5
         
         
            Drugi del KN, naslovljen „Seznam carin“, zajema oddelek XVI, naslovljen „Stroji in mehanske naprave; elektrotehniška oprema; njihovi deli; aparati za snemanje in reprodukcijo zvoka, aparati za snemanje in reprodukcijo televizijske slike in zvoka, deli in pribor za te proizvode“.
         
      
            6
         
         
            Opomba 3 pod naslovom tega oddelka KN določa:
            „Če ni drugače določeno, se kombinirani stroji, ki so sestavljeni iz dveh ali več strojev tako, da tvorijo integralno celoto, in drugi stroji, zasnovani za opravljanje dveh ali več dopolnilih ali alternativnih funkcij, uvrščajo tako, kot da bi imeli samo tisto komponento ali kot da bi predstavljali samo tisti stroj, ki opravlja glavno funkcijo.“
         
      
            7
         
         
            Poglavje 85 KN iz navedenega oddelka te nomenklature, je naslovljeno „Električni stroji in oprema ter njihovi deli; aparati za snemanje ali reprodukcijo slike in zvoka ter deli in pribor za te izdelke“. To poglavje zajema naslednje številke in podštevilke:
            
                        „8525
                     
                     
                        Oddajniki za radiodifuzijo ali televizijo, z vgrajenim sprejemnikom ali aparatom za snemanje ali reprodukcijo zvoka ali ne; televizijske kamere, digitalni fotoaparati in video snemalne kamere:
                     
                  
                        […]
                     
                     
                        […]
                     
                  
                        8525 80
                     
                     
                        – Televizijske kamere, digitalni fotoaparati in video snemalne kamere:
                     
                  
                        […]
                     
                     
                        […]
                     
                  
                        8525 80 30
                     
                     
                        – – digitalni fotoaparati
                        – – video snemalne kamere:
                     
                  
                        8525 80 91
                     
                     
                        – – – primerne za snemanje zvoka in slike, posnete samo s televizijsko kamero
                     
                  
                        8525 80 99
                     
                     
                        – – – drugi“
                     
                  
      
            8
         
         
            V skladu s členom 9(1)(a), prva alinea, in členom 10 Uredbe št. 2658/87, kakor je bila spremenjena z Uredbo Sveta (ES) št. 254/2000 z dne 31. januarja 2000 (UL, posebna izdaja v slovenščini, poglavje 2, zvezek 9, str. 357), Evropska komisija, ki ji pomaga Odbor za carinski zakonik, sprejme ukrepe za uporabo KN v zvezi z uvrstitvijo blaga. Uredba Komisije (ES) št. 1231/2007 z dne 19. oktobra 2007 o uvrstitvi določenega blaga v kombinirano nomenklaturo (UL 2007, L 279, str. 3) je bila sprejeta na podlagi prve od teh določb.
         
      
            9
         
         
            S Prilogo k Uredbi št. 1231/2007 je v KN blago, ki je opisano v prvem stolpcu tam navedene tabele, uvrščeno pod ustrezno oznako, navedeno v drugem stolpcu te tabele, na podlagi utemeljitve iz tretjega stolpca navedene tabele. V zvezi s tarifnima podštevilkama 85258030 in 85258091 je v isti tabeli navedeno:
            
                        „3. Digitalni fotoaparat za snemanje in shranjevanje slik na notranjo napravo za shranjevanje z zmogljivostjo 22 [megabajtov (MB)] ali na spominsko kartico z zmogljivostjo največ 1 [gigabajt (GB)].
                        Fotoaparat je opremljen s senzorjem CCD s 6 milijoni točk in napravo s tekočimi kristali LCD z diagonalno mero 6,35 cm (2,5 palca), ki se lahko uporabi za prikaz slike pri fotografiranju ali kot zaslon za pregledovanje že shranjenih slik.
                        Najvišja ločljivost slike je 3680 × 2760 točk.
                        Ob uporabi najvišje ločljivosti in spominske kartice velikosti 1 GB je mogoče posneti približno 290 slik. Ob uporabi ločljivosti 640 × 480 točk in spominske kartice velikosti 1 GB je mogoče posneti približno 7550 slik.
                        Najvišja ločljivost video posnetkov je 640 × 480 točk.
                        Ob uporabi najvišje ločljivosti in spominske kartice velikosti 1 GB je mogoče posneti približno 11‑minutni video posnetek pri 30 slikah na sekundo.
                        Fotoaparat pri snemanju video posnetkov ne omogoča funkcije zuma.
                     
                     
                        8525 80 30
                     
                     
                        Uvrstitev opredeljujeta splošni pravili 1 in 6 za razlago [KN], opomba 3 k oddelku XVI in besedilo oznak KN 8525, 8525 80 in 8525 80 30.
                        Fotoaparat se ne more uvrstiti pod tarifno podštevilko 8525 80 11 ali 8525 80 19 kot televizijska kamera, ker je z njim mogoče snemati fotografije in video posnetke.
                        Z izdelkom je mogoče posneti in shraniti večje število fotografij visoke kakovosti.
                        Vendar je z izdelkom mogoče snemati in shranjevati [le] video posnetke kakovosti, nižje od 800 × 600 točk, pri snemanju video posnetkov pa izdelek ne omogoča funkcije zuma (glej pojasnjevalne opombe KN k podštevilki 8525 80 30).
                        V skladu z opombo 3 k oddelku XVI je glavni namen izdelka snemanje in shranjevanje fotografij, […] zato se fotoaparat uvrsti pod tarifno podštevilko 8525 80 30 kot digitalni fotoaparat.
                     
                  
                        4. Digitalni fotoaparat za snemanje in shranjevanje slik na spominsko kartico z zmogljivostjo največ 1 GB.
                        Fotoaparat je opremljen s senzorjem CCD s 6 milijoni točk in s pregibnim iskalom iz prikazovalnika s tekočimi kristali (LCD) z diagonalno mero 5,08 cm (2 palca), ki se lahko uporabi kot iskalo pri fotografiranju ali kot zaslon za pregledovanje že shranjenih slik.
                        Najvišja ločljivost slike je 3680 × 2760 točk.
                        Ob uporabi najvišje ločljivosti in spominske kartice velikosti 1 GB je mogoče posneti približno 300 slik. Ob uporabi ločljivosti 640 × 480 točk in spominske kartice velikosti 1 GB je mogoče posneti 7750 slik.
                        Najvišja ločljivost video posnetkov je 640 × 480 točk.
                        Ob uporabi najvišje ločljivosti in spominske kartice velikosti 1 GB je mogoče posneti približno 42‑minutni video posnetek pri 30 posnetkih na sekundo.
                        Fotoaparat omogoča pri snemanju video posnetkov funkcijo zuma.
                     
                     
                        8525 80 30
                     
                     
                        Uvrstitev opredeljujeta splošni pravili 1 in 6 za razlago [KN], opomba 3 k oddelku XVI in besedilo k oznakam KN 8525, 8525 80 in 8525 80 30.
                        Fotoaparat se ne more uvrstiti pod tarifno podštevilko 8525 80 11 ali 8525 80 19 kot televizijska kamera, ker je z njim mogoče shranjevati mirujoče slike in video posnetke.
                        Z izdelkom je mogoče posneti in shraniti mirujoče slike visoke kakovosti.
                        Čeprav je izdelek oblikovan kot video snemalna kamera, pri snemanju video posnetkov omogoča funkcijo zuma in snemanje približno 42‑minutnih video posnetkov z ločljivostjo 640 × 480 točk, ostaja snemanje video posnetkov drugotni namen izdelka, saj lahko posname in shrani [le] video posnetke kakovosti, nižje od 800 × 600 točk (glej pojasnjevalne opombe KN k podštevilki 8525 80 30).
                        V skladu z opombo 3 k oddelku XVI je glavni namen izdelka snemanje in shranjevanje mirujočih slik, […] zato sefotoaparat uvrsti pod tarifno podštevilko 8525 80 30 kot digitalni fotoaparat.
                     
                  
                        5. Digitalna video snemalna kamera za snemanje in shranjevanje slik na spominsko kartico z zmogljivostjo največ 2 GB.
                        Kamera je opremljena s senzorjem CCD s 5 milijoni točk in s pregibnim iskalom iz prikazovalnika z organskimi svetlečimi diodami (OLED) z diagonalno mero 5,59 cm (2,2 palca), ki se lahko uporabi kot iskalo pri snemanju ali kot zaslon za pregledovanje posnetih slik.
                        Opremljena je z vhodom za mikrofon in avdio‑video izhodom.
                        Najvišja ločljivost video posnetkov je 1280 × 720 točk.
                        Ob uporabi najvišje ločljivosti in spominske kartice velikosti 2 GB je z njo mogoče posneti približno 42 minut video posnetkov pri 30 posnetkih na minuto. Ob uporabi ločljivosti640 × 480 točk in spominske kartice velikosti 2 GB je z njo mogoče posneti več kot 2 uri video posnetkov pri 30 posnetkih na minuto [sekundo].
                        Najvišja ločljivost mirujočih slik je 3680 × 2760 točk.
                        Ob uporabi najvišje ločljivosti in spominske kartice velikosti 2 GB je z njo mogoče posneti približno 600 mirujočih slik. Ob uporabi ločljivosti 640 × 480 točk in spominske kartice velikosti 2 GB je z njo mogoče posneti približno 15.500 mirujočih slik.
                        Kamera omogoča pri snemanju video posnetkov funkcijo zuma.
                     
                     
                        8525 80 91
                     
                     
                        Uvrstitev opredeljujeta splošni pravili 1 in 6 za razlago [KN], opomba 3 k oddelku XVI in besedilo k oznakam KN 8525, 8525 80 in 8525 80 91.
                        Kamera se ne more uvrstiti pod tarifno podštevilko 8525 80 11 ali 8525 80 19 kot televizijska kamera, ker je z njo mogoče shranjevati mirujoče slike in video posnetke.
                        V skladu z opombo 3 k oddelku XVI je glavna funkcija snemanje in shranjevanje video posnetkov, saj omogoča snemanje video posnetkov kakovosti, višje od 800 × 600 točk, približno 42 minut, z ločljivostjo 1280 × 720 točk pri 30 posnetkih na minuto [sekundo]. Poleg tega omogoča med snemanjem video posnetka uporabo optičnega zuma (glej pojasnjevalne opombe KN k podštevilkama 8525 80 91 in 8525 80 99).
                        Izdelek, ki omogoča le snemanje zvoka in slike, posnete s televizijsko kamero, se uvrsti kot video snemalna kamera pod tarifno podštevilko 8525 80 91.“
                     
                  
      
            10
         
         
            Pojasnjevalne opombe kombinirane nomenklature Evropske unije (UL 2011, C 137, str. 1) se nanašajo na KN v različici, kot izhaja iz Uredbe št. 861/2010 (v nadaljevanju: pojasnjevalne opombe KN). Kljub temu so upoštevne za postopek v glavni stvari, saj je – kot izhaja iz točke 3 te sodbe – besedilo tarifne številke 8525 ter tarifnih podštevilk 85258030 in 85258091 KN ostalo enako po spremembah, ki so bile v to nomenklaturo vnesene z Uredbo št. 1006/2011 in Izvedbeno uredbo št. 927/2012. V pojasnjevalnih opombah KN je glede te tarifne številke in teh tarifnih podštevilk navedeno:
            
                        „8525
                     
                     
                        Oddajniki za radiodifuzijo ali televizijo, z vgrajenim sprejemnikom ali aparatom za snemanje ali reprodukcijo zvoka ali ne; televizijske kamere, digitalni fotoaparati in video snemalne kamere
                        […]
                     
                  
                        […]
                     
                     
                        […]
                     
                  
                        8525 80 30
                     
                     
                        Digitalni fotoaparati
                        Digitalni fotoaparati iz te tarifne podštevilke vedno omogočajo snemanje in shranjevanje mirujočih slik na notranji spomin ali izmenljivi medij.
                        Večina fotoaparatov iz te tarifne podštevilke je oblikovana kot tradicionalni fotografski aparati, ki nimajo pregibnega iskala.
                        Ti fotoaparati imajo lahko tudi možnost snemanja video posnetkov s snemanjem zaporedja slik [video sekvenc].
                        Fotoaparati ostanejo razvrščeni pod to tarifno podštevilko, razen če je ob največji spominski zmogljivosti pri snemanju s kvaliteto [z ločljivostjo] 800 × 600 točk (ali več) pri 23 slikah na sekundo (ali več) dolžina enega zaporedja [ene video sekvence] najmanj 30 minut.
                        V primerjavi z video snemalnimi kamerami iz tarifnih podštevilk 8525 80 91 in 8525 80 99 veliko digitalnih fotoaparatov (ko jih uporabljamo kot video kamere) med snemanjem video posnetkov ne omogoča funkcije optičnega zuma. Ne glede na spominsko zmogljivost nekateri fotoaparati po določenem času samodejno prekinejo snemanje video posnetka.
                     
                  
                        8525 80 91
                        in
                        8525 80 99
                     
                     
                        Video snemalne kamere
                        Video snemalne kamere iz teh tarifnih podštevilk vedno omogočajo snemanje video posnetkov [sekvenc] na notranji spomin ali izmenljivi medij.
                        Na splošno so digitalne video snemalne kamere s tema tarifnima podštevilkama oblikovane drugače kot digitalni fotoaparati s tarifno podštevilko 8525 80 30. Pogosto so opremljene s pregibnim iskalom in tudi daljinskim upravljalnikom. Med snemanjem vedno omogočajo funkcijo optičnega zuma.
                        Te digitalne video snemalne kamere lahko omogočajo tudi snemanje mirujočih slik.
                        Digitalne video snemalne kamere [Digitalni fotoaparati] so iz te[h] tarifn[ih] številk izključene[i], če ob največji spominski zmogljivosti pri snemanju s kvaliteto 800 × 600 točk (ali več) pri 23 slik na sekundo (ali več) z njimi ni mogoče snemati dolžine enega zaporedja [ene video sekvence] najmanj 30 minut.“
                     
                  
      
      Spor o glavni stvari in vprašanje za predhodno odločanje
   
   
            11
         
         
            Iz spisa, ki ga ima na voljo Sodišče, izhaja, da je družba DHL med letoma 2009 in 2012 uvozila blago, ki je bilo v pisni carinski deklaraciji opredeljeno kot „digitalne video snemalne kamere“ (v nadaljevanju: zadevno blago) iz tarifne podštevilke 85258091 KN, ki se nanaša na „Video snemalne kamere, primerne za snemanje zvoka in slike, posnete samo s televizijsko kamero“, za katero se uporablja carinska stopnja 4,9 %.
         
      
            12
         
         
            Družba DHL je 13. novembra 2012 pri Colný úrad Trnava (carinski urad v Trnavi, Slovaška; v nadaljevanju: carinski urad) vložila 35 zahtevkov za vračilo uvoznih dajatev, odmerjenih z odločbami, sprejetimi v okviru carinskega postopka, v katerih je trdila, da bi moralo biti zadevno blago uvrščeno pod tarifno podštevilko 85258030 KN, ki se nanaša na „digitalne fotoaparate“ in za katero velja ničelna stopnja uvozne dajatve.
         
      
            13
         
         
            Carinski urad je te zahtevke zavrnil, zato je družba DHL vložila pritožbo na direktorat za finance.
         
      
            14
         
         
            Ta nacionalni organ je z odločbo z dne 5. junija 2017 pritožbo zavrnil in s tem potrdil odločbe carinskega urada. Družba DHL je zato vložila tožbo za odpravo te odločbe direktorata za finance pri predložitvenem sodišču, Krajský súd v Trnave (okrožno sodišče v Trnavi, Slovaška).
         
      
            15
         
         
            To sodišče poudarja, da so zadevno blago naprave, ki združujejo več funkcij. Po eni strani je z njimi namreč mogoče posneti video posnetke, daljše od 30 minut neprekinjeno, z ločljivostjo slike 720 x 576 slikovnih točk s 50 slikami na sekundo, in pri katerih lahko uporabnik vključi funkcijo „zum“. Po drugi strani te naprave omogočajo tudi snemanje in shranjevanje mirujočih slik z ločljivostjo 800 x 600 slikovnih točk ali celo 1600 x 1200 slikovnih točk pri nekaterih modelih. Predložitveno sodišče navaja tudi, da so videoposnetki in mirujoče slike shranjeni na pomnilniški kartici.
         
      
            16
         
         
            Predložitveno sodišče meni, da je treba za določitev tarifne uvrstitve zadevnega blaga upoštevati splošna pravila za razlago KN v povezavi z opombami oddelka XVI zadnjenavedene in zlasti opombo 3, kot so navedene v točkah 4, 5 in 6 te sodbe. Tako je treba ob upoštevanju besedila zadevnih tarifnih podštevilk in opomb KN določiti glavno funkcijo tega blaga.
         
      
            17
         
         
            Nesoglasje med strankama v postopku v glavni stvari pa naj bi se nanašalo prav na vprašanje, katera je glavna funkcija zadevnega blaga.
         
      
            18
         
         
            Družba DHL v bistvu meni, da so ti proizvodi, s katerim je mogoče snemati in shranjevati video posnetke z najvišjo ločljivostjo slike 720 x 576 slikovnih točk, kar je nižja ločljivost slike od ločljivosti, ki se za njihovo uvrstitev v tarifno podštevilko 85258091 KN zahteva s Prilogo k Uredbi št. 1231/2007, „digitalni fotoaparati“, ki spadajo pod tarifno podštevilko 85258030 te nomenklature, glede na to, da je njihova glavna funkcija snemanje in shranjevanje mirujočih slik.
         
      
            19
         
         
            Družba DHL v podporo svojemu stališču zlasti navaja, da bi bilo treba zadevno blago glede na „zavezujoče tarifne informacije“, ki so bile za enako blago izdane v različnih državah članicah, in sicer med drugim na Nizozemskem, v Združenem kraljestvu in Franciji, uvrstiti pod tarifno podštevilko 85258030 KN kot „digitalne fotoaparate“.
         
      
            20
         
         
            Po mnenju direktorata za finance zadevno blago ustvarja mirujoče slike z nizko ločljivostjo, in sicer le 1600 x 1200 slikovnih točk, pri nekaterih modelih celo 800 x 600 slikovnih točk. Zato ni mogoče trditi, da je njihova glavna funkcija snemanje in shranjevanje mirujočih slik. To blago bi torej moralo biti uvrščeno med „video snemalne kamere“ pod tarifno podštevilko 85258091 KN. Poleg tega naj bi bilo edino merilo, ki ga navedeno blago izpolnjuje za uvrstitev pod tarifno podštevilko 85258030 KN med „digitalne fotoaparate“, ločljivost slike, ki je nižja od 800 x 600 slikovnih točk, kadar se naprava uporablja za snemanje in shranjevanje video posnetkov.
         
      
            21
         
         
            Predložitveno sodišče meni, da zadevno blago, razen enega merila, in sicer merila v zvezi z ločljivostjo slike, kadar se naprava uporablja za snemanje in shranjevanje video posnetkov, izpolnjuje vsa druga merila, na podlagi katerih ga je mogoče uvrstiti pod tarifno podštevilko 85258091 KN med „video snemalne kamere“. Poleg tega naj bi se to merilo v pojasnjevalnih opombah KN štelo za bistveno za uvrstitev navedenega blaga pod tarifno podštevilko 85258030 te nomenklature med „digitalne fotoaparate“.
         
      
            22
         
         
            V teh okoliščinah je Krajský súd v Trnave (okrožno sodišče v Trnavi) prekinilo odločanje in Sodišču v predhodno odločanje predložilo to vprašanje:
            „Ali je treba tarifno podštevilko 85258091 [KN] […] razlagati tako, da je mogoče pod navedeno tarifno podštevilko uvrstiti tudi blago, kot so digitalne video snemalne kamere iz obravnavane zadeve, čeprav omogočajo le snemanje in shranjevanje video posnetkov z ločljivostjo, nižjo od 800 x 600 slikovnih pik, natančneje 720 x 576 slikovnih pik, glede na to, da je njihova druga funkcija, to je snemanje in shranjevanje mirujočih slik, omejena na ločljivost 1600 x 1200 slikovnih pik (1,92 milijona slikovnih pik)?“
         
      
      Vprašanje za predhodno odločanje
   
   
            23
         
         
            Predložitveno sodišče z vprašanjem v bistvu sprašuje, ali je treba KN razlagati tako, da digitalne video kamere z dvojno funkcijo, ki je snemanje in shranjevanje mirujočih slik in video sekvenc, čeprav v zvezi z video sekvencami te kamere omogočajo le snemanje in shranjevanje takih sekvenc z ločljivostjo slike, nižjo od 800 x 600 slikovnih točk, spadajo med „video snemalne kamere“ pod tarifno podštevilko 85258091 KN.
         
      
            24
         
         
            Najprej je treba poudariti, da je vloga Sodišča, kadar mu je predložen predlog za sprejetje predhodne odločbe glede carinske uvrstitve, bolj to, da nacionalnemu sodišču pojasni merila, ki mu bodo omogočila zadevno blago pravilno uvrstiti v KN, kot pa da bi Sodišče samo opravilo uvrstitev, zlasti zato, ker ni nujno, da ima za to na voljo vse potrebne podatke. Tako je nacionalno sodišče vsekakor v boljšem položaju za izvedbo uvrstitve (sodbi z dne 16. februarja 2006, Proxxon, C‑500/04, EU:C:2006:111, točka 23; z dne 22. novembra 2012, Digitalnet in drugi, C‑320/11, C‑330/11, C‑382/11 in C‑383/11, EU:C:2012:745, točka 61, ter sklep z dne 22. oktobra 2014, Mineralquelle Zurzach, C‑139/14, EU:C:2014:2313, točka 28).
         
      
            25
         
         
            Prvič, opozoriti je treba, da iz ustaljene sodne prakse Sodišča izhaja, da je treba zaradi pravne varnosti in lažjega nadzora odločilno merilo za tarifno uvrstitev blaga na splošno poiskati v njegovih objektivnih značilnostih in lastnostih, kot so opredeljene v besedilu tarifne številke KN in opombah oddelka ali poglavja KN (sodbi z dne 26. septembra 2000, Eru Portuguesa, C‑42/99, EU:C:2000:501, točka 13, ter z dne 5. marca 2015, Vario Tek, C‑178/14, neobjavljena, EU:C:2015:152, točka 21 in navedena sodna praksa).
         
      
            26
         
         
            Drugič, Sodišče je prav tako razsodilo, da je lahko namen proizvoda objektivno merilo za tarifno uvrstitev, če je neločljivo povezan z navedenim proizvodom, pri čemer je treba neločljivo povezanost presojati glede na njegove objektivne značilnosti in lastnosti (sodba z dne 15. maja 2019, Korado, C‑306/18, EU:C:2019:414, točka 37 in navedena sodna praksa). Med elementi, ki so v zvezi s tem upoštevni, je treba presoditi uporabo, ki jo je proizvajalec določil za zadevni proizvod, ter način in kraj njegove uporabe (sodba z dne 2. maja 2019, Onlineshop, C‑268/18, EU:C:2019:353, točka 29 in navedena sodna praksa).
         
      
            27
         
         
            Tretjič, tarifno uvrstitev proizvoda je treba opraviti ob upoštevanju njegove glavne funkcije. Tako opomba 3 oddelka XVI drugega dela KN določa zlasti, da je treba stroj za opravljanje več funkcij uvrstiti glede na glavno funkcijo, ki ga opredeljuje (sodba z dne 11. junija 2015, Amazon EU, C‑58/14, EU:C:2015:385, točka 23). Sodišče je v zvezi s tem pojasnilo, da je treba upoštevati, kaj je v očeh potrošnika bistveno in kaj postransko (sodba z dne 2. maja 2019, Onlineshop, C‑268/18, EU:C:2019:353, točka 31 in navedena sodna praksa).
         
      
            28
         
         
            V zvezi z zadevnim blagom je iz predloga za sprejetje predhodne odločbe razvidno, da ima to dvojno funkcijo, in sicer snemanje in shranjevanje mirujočih slik in video sekvenc.
         
      
            29
         
         
            Poudariti je treba, kot sta v pisnih stališčih navedli slovaška vlada in Komisija, da se glede na tehnične lastnosti tega blaga zdi, da je njegova glavna funkcija snemanje in shranjevanje video sekvenc, tako da bi ga bilo treba uvrstiti pod tarifno podštevilko 85258091 KN med „video snemalne kamere“, kar mora preveriti predložitveno sodišče.
         
      
            30
         
         
            Iz spisa, ki ga ima na voljo Sodišče, namreč izhaja, prvič, da je sicer ločljivost posnetih in shranjenih mirujočih slik razmeroma nizka, in sicer 1600 x 1200 slikovnih točk ali celo 800 x 600 slikovnih točk pri nekaterih modelih, vendar ločljivost posnetih in shranjenih video sekvenc, in sicer 720 x 576 slikovnih točk, ter hitrost snemanja, to je 50 slik na sekundo, ustrezata kakovosti standardnega DVD-ja. Drugič, zaradi tehničnih lastnosti navedenega blaga, zlasti njegove oblike in pregibnega iskala, njegov videz bolj spominja na video snemalne kamere kot na digitalne fotoaparate. Tretjič, vse zadevno blago je bilo ponujeno za prodajo kot digitalne video kamere z glavno funkcijo snemanja in shranjevanja video sekvenc. Četrtič, zdi se, da je proizvajalec sam to blago v navodilih za uporabo predstavil kot digitalne video kamere, katerih ciljna skupina so osebe, ki snemajo video posnetke z namenom objave na YouTubeu.
         
      
            31
         
         
            Poleg tega slovaška vlada in Komisija v pisnih stališčih pravilno poudarjata, da dejstvo, da zadevno blago ne ustreza parametru, povezanim s kakovostjo snemanja, iz pojasnjevalnih opomb KN, da bi ga bilo mogoče uvrstiti pod tarifno podštevilko 85258091 te nomenklature med „video snemalne kamere“, in sicer, da ne more snemati video sekvenc z ločljivostjo slike najmanj 800 x 600 slikovnih točk, ne pomeni, da bi bilo treba to blago samodejno uvrstiti pod tarifno podštevilko 85258030 KN med „digitalne fotoaparate“.
         
      
            32
         
         
            V zvezi s tem je treba na eni strani opozoriti, da pojasnjevalne opombe KN, čeprav pomembno prispevajo k razlagi obsega različnih tarifnih številk, nimajo zavezujočega učinka (glej v tem smislu zlasti sodbi z dne 6. septembra 2018, Kreyenhop Kluge, C‑471/17, EU:C:2018:681, točka 38 in navedena sodna praksa, ter z dne 16. maja 2019, Estron, C‑138/18, EU:C:2019:419, točka 57 in navedena sodna praksa).
         
      
            33
         
         
            Na drugi strani to dejstvo ne vpliva na glavno funkcijo zadevnega blaga, kot jo določajo njegove objektivne značilnosti.
         
      
            34
         
         
            Nazadnje, v delu, v katerem predložitveno sodišče trdi, da se nesoglasje med strankama v postopku v glavni stvari nanaša na vprašanje, ali zadevno blago ustreza digitalnim fotoaparatom ali digitalnim video snemalnim kameram v smislu Priloge k Uredbi št. 1231/2007, je treba navesti, da je iz sodne prakse Sodišča po eni strani razvidno, da Komisija tako uredbo o uvrstitvi sprejme, kadar bi bila uvrstitev posameznega proizvoda v KN lahko težavna ali sporna, in po drugi strani, da ima taka uredba splošni učinek, ker se ne uporablja za posamezni subjekt, temveč za vse proizvode, enake tistemu, na katerega se uvrstitev nanaša (sodba z dne 19. februar 2009, Kamino International Logistics, C‑376/07, EU:C:2009:105, točka 63).
         
      
            35
         
         
            Kot v pisnih stališčih pravilno poudarjata slovaška vlada in Komisija, pa proizvodi, ki so bili predmet uvrstitve v Uredbi št. 1231/2007, kot so ti iz točk od 3 do 5 tabele, priložene k tej uredbi, niso enaki zadevnemu blagu. Digitalni fotoaparati, na katere se nanašajo te določbe, se namreč od zadevnega blaga razlikujejo zlasti zato, ker omogočajo snemanje, na eni strani, mirujočih slik višje kakovosti in, na drugi strani, videoposnetkov z nižjo ločljivostjo in s hitrostjo 30 posnetih slik na sekundo, medtem ko zadevno blago omogoča snemanje videoposnetkov s hitrostjo 50 posnetih slik na sekundo.
         
      
            36
         
         
            Iz sodne prakse Sodišča sicer izhaja, da se z uporabo uredbe o uvrstitvi po analogiji za proizvode, podobne tistim, ki jih zadeva ta uredba, zagotovita skladna razlaga KN in enako obravnavanje gospodarskih subjektov (sodba z dne 4. marca 2004, Krings, C‑130/02, EU:C:2004:122, točka 35).
         
      
            37
         
         
            Vendar taka uporaba po analogiji ni nujna niti možna, kadar je Sodišče z odgovorom na predhodno vprašanje predložitvenemu sodišču dalo vse elemente, potrebne za uvrstitev proizvoda pod primerno tarifno številko KN (sodba z dne 12. aprila 2018, Medtronic, C‑227/17, EU:C:2018:7, točka 59 in navedena sodna praksa).
         
      
            38
         
         
            Glede na zgoraj navedeno je treba na postavljeno vprašanje odgovoriti, da je treba KN razlagati tako, da digitalne video kamere z dvojno funkcijo, in sicer snemanje in shranjevanje mirujočih slik in video sekvenc, čeprav v zvezi z video sekvencami te kamere omogočajo le snemanje in shranjevanje takih sekvenc z ločljivostjo slike, nižjo od 800 x 600 slikovnih točk, spadajo med „video snemalne kamere“ pod tarifno podštevilko 85258091 KN, če je glavna funkcija teh digitalnih video kamer snemanje in shranjevanje takih sekvenc, kar mora preveriti predložitveno sodišče.
         
      
      Stroški
   
   
            39
         
         
            Ker je ta postopek za stranki v postopku v glavni stvari ena od stopenj v postopku pred predložitvenim sodiščem, to odloči o stroških. Stroški za predložitev stališč Sodišču, ki niso stroški omenjenih strank, se ne povrnejo.
         
       
         
            Iz teh razlogov je Sodišče (sedmi senat) razsodilo:
         
       
            
               
                  Kombinirano nomenklaturo iz Priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi v različicah, kot zaporedno izhajajo iz Uredbe Komisije (ES) št. 1031/2008 z dne 19. septembra 2008, Uredbe Komisije (ES) št. 948/2009 z dne 30. septembra 2009, Uredbe Komisije (EU) št. 861/2010 z dne 5. oktobra 2010, Uredbe Komisije (EU) št. 1006/2011 z dne 27. septembra 2011 in iz Izvedbene uredbe Komisije (EU) št. 927/2012 z dne 9. oktobra 2012, je treba razlagati tako, da digitalne video kamere z dvojno funkcijo, in sicer snemanje in shranjevanje mirujočih slik in video sekvenc, čeprav v zvezi z video sekvencami te kamere omogočajo le snemanje in shranjevanje takih sekvenc z ločljivostjo slike, nižjo od 800 x 600 slikovnih točk, spadajo med „video snemalne kamere“ pod tarifno podštevilko 85258091 te nomenklature, če je glavna funkcija teh digitalnih video kamer snemanje in shranjevanje takih sekvenc, kar mora preveriti predložitveno sodišče.
               
            
          
            
               
                  Podpisi
               
            
         (
         *1
      )	Jezik postopka: slovaščina.